Dúirt an Taoiseach Leo Varadkar nár mhór caitheamh go réidh le Rialtas na Breataine i dtaca le himeacht na tíre sin as an Aontas Eorpach.

Cé go bhfuil frustrachas ar cheannairí an Aontais faoin ábhar, a dúirt an Taoiseach, caithfear a bheith aireach nach de thimpiste a d'imeodh an Bhreatain as an Aontas.

Níos túisce, dheimhnigh Príomh-Aire na Breataine Theresa May go raibh iarratas foirmiúil déanta inniu aici ar Uachtarán Chomhairle na hEorpa Donald Tusk síneadh ama a fháil ar dháta aistarraingthe na tíre as an Aontas Eorpach.

Síneadh ama ó 29 Márta go dtí 30 Meitheamh an t-achar atá i gceist.

Dúirt Donald Tusk tráthnóna go gceapann sé go bhféadfadh ceannairí an Aontais síneadh gearr a cheadú don Bhreatain ach go gcaithfeadh feisirí parlaiminte glacadh le dréachtshocrú aistarraingthe Theresa May an tseachtain seo chugainn.

Thug Theresa May le fios ina hiarratas freisin go raibh sí ag iarraidh an tríú vóta ar an aistarraingt an tseachtain seo sa pharlaimint ach gur chuir an Ceann Comhairle John Bercow stop leis sin arú inné.

Tá sé ráite ag príomh-idirghabhálaí an Aontais Michel Barnier nach leor don Bhreatain síneadh ama a lorg agus go gcaithfeadh an Príomh-Aire May a rá céard go díreach atá i gceist aici a dhéanamh leis an am breise.

Pléifear iarratas Theresa May ag cruinniú mullaigh sa Bhruiséil amárach ach dúirt Uachtarán an Choimisiúin Eorpaigh Jean-Claude Juncker gur beag seans go ndéanfar cinneadh faoin iarratas ansin.

Mhaígh sé gurbh fhéidir go mbeadh gá cruinniú mullaigh eile a thionól an tseachtain seo chugainn.

Dúirt sé freisin nach gcuirfear tús le haon idirbheartaíocht as an nua faoin agus nach mbeidh an tAontas sásta aon bharántais eile a cheadú sa bhreis ar an méid atá aontaithe go dtí seo. Tá dóthain géillte ag an Aontas ar an gceist agus go bhfuil an tréimhse idirbheartaíochta thart, a dúirt sé.

Mhaígh an áisíneacht nuachta Reuters go bhfuil cáipéis oifigiúil ón gCoimisiún Eorpach feicthe acu a léiríonn go bhfuil imní ar oifigigh sínead trí mhí a chéadú don Bhreatain. Tuairiscítear go ndeirtear sa cháipéis go gcruthódh síneadh deacrachtaí do na toghcháin Eorpacha ag deireadh mhí na Bealtaine.